Kinders kry kokaïne vir Halloweenŉ 23-jarige man is in hegtenis geneem nadat hy sakkies met kokaïne aan kinders Woensdagaand op Halloween uitgedeel het. Die man van Royton, noord van die stad Manchester in Engeland, word aangekla van die besit van klas A-dwelms nadat ouers geseëlde sakkies met wit poeier tussen hul kinders se lekkernye gevind het. Die ouers het die sakkies by die polisie in Royton ingehandig. “Die poeier is getoets en daar is bevestig dat daar kokaïne in was,” het superintendent Catherine Hankinson, van die Manchester-polisie, gesê. ŉ 21-jarige vrou is ook in hegtenis geneem, maar is later sonder enige aanklagte vrygelaat. Volgens Hankinson was dit ŉ geïsoleerde geval en het die polisie vinnig in belang van publieke veiligheid opgetree.